

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 021-05/21-01/44**

**URBROJ: 2186/03-02-21-2**

**Cestica, 16.12.2021.**

**ZAPISNIK**

 sa 5. sjednice Općinskog vijeća Općine Cestica održane dana 15. prosinca 2021. godine u prostorijama Kulturnog centra Općine Cestica s početkom u 19,00 sati.

**PRISUTNI VIJEĆNICI:** Darko Majhen, Ivan Bednjanić Bunić, Darijan Vinter (priključio se sjednici 19:15), Tanja Veršić, Ivan Hohnjec, Denis Kotolenko, Tomislav Lazar, Josip Cestar, Nikola Ščuric, Žarko Rodeš, Matija Dregarić

**ODSUTNI:** Ana Kutnjak, Marijan Županić

**OSTALI PRISUTNI:** Mirko Korotaj, Ksenija Borić

**ZAPISNIČAR:** Gabriela Kos

 Predsjednik Vijeća Darko Majhen otvara 5. sjednicu Općinskog vijeća Općine Cestica, pozdravlja sve vijećnike, te konstatira da je od 13 vijećnika/ca prisutno 11 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili i Zapisnik sa 4. sjednice Općinskog vijeća Općine Cestica te predsjednik vijeća govori o tome kako je na sugestiju vijećnika Nikole Ščurica ispravljeno ime na strani 2. Zapisnika umjesto Ščuric je pisalo Šincek, pa pita prisutne da li ima kakvih primjedaba na Zapisnik? Kako primjedaba nema stavlja Zapisnik sa 4. sjednice na usvajanje. Svi vijećnici glasaju za te predsjednik vijeća konstatira da je Zapisnik sa 4. sjednice usvojen jednoglasno, sa 11 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA:**

Vijećnik Žarko Rodeš postavlja pitanje da li se možda sada zna tko obrađuje zemlju Stjepana Baruleka, pošto je njemu istekao ugovor o zakupu, zemlja je obrađena, a zadnji put kada je postavio to isto pitanje nije se znalo tko obrađuje?

Vijećnik Ivan Bednjanić Bunić postavlja pitanje da li je aglomeracija u fazi mirovanja ili će se nastaviti radovi u Gornjem Vratnu? Drugo pitanje je vezano uz APN i da li je natječaj završio i koliko će biti iznajmljenih stanova?

**ODGOVORI:**

Na pitanje vijećnika Žarka Rodeša načelnik odgovara da službeno zemlju ima Stjepan Barulek, odnosno da mu je zakup istekao u svibnju mjesecu no imao je još pravo plodoreda i nije upoznati s time tko zemlju obrađuje. Ta zemlja će ionako ići za povrat pa će se situacija razriješiti za par mjeseci.

Na pitanje vijećnika Ivana Bednjanića Bunića načelnik odgovara da su se radovi koji su se mogli izvršiti izvršili i da će se samo raditi popravci ako to bude nužno. Cesta je pripremljena za zimsko održavanje. Na sastanku kod novog direktora Varkoma rečeno je da će se rok za završetak aglomeracije produžiti do kraja lipnja 2022. godine. Na pitanje da li je proveden natječaj APN-a za stanove načelnik odgovara da je baš danas bio u Zagrebu u APN-u i da su ukupne pristigle 4 ponude, a od njig 4 prošli su njih troje i to Levanić Denis, Majhen Nikola i Danijela Vizjak, dok Žunec Martina iz Radovca nije prošla.

Vijećnik Ivan Bednjanić Bunić dalje pita koliko bi još onda bilo slobodnih stanova?

Predsjednik vijeća se zahvaljuje na odgovorima te prelazi na utvrđivanje dnevnog reda za 5. sjednicu te pita da li ima netko dopunu ili izmjenu dnevnog reda? Pošto nema izmjena i dopuna Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 11 glasova:

**Dnevni red:**

1. Donošenje 2. Izmjena i dopuna Proračuna Općine Cestica za 2021. godinu sa 1. izmjenama i dopunama Plana razvojnih programa Općine Cestica za 2021. godinu
2. Donošenje 1. Izmjena i dopuna Programa održavanja komunalne infrastrukture na području Općine Cestica za 2021. godinu
3. Donošenje 1. Izmjena i dopuna Programa gradnje objekata i uređaja komunalne infrastrukture za 2021. godine
4. Donošenja Programa utroška šumskog doprinosa u 2022. godini
5. Donošenje Odluke o 2. izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu Općine Cestica
6. Donošenje Odluke o pokretanju inicijative za osnivanje Turističke zajednice na području općina Cestica, Donja Voća, Klenovnik, Maruševec, Petrijanec i Vinica

**Točka 1.**

**2. IZMJENA I DOPUNA PRORAČUNA OPĆINE CESTICA ZA 2021. GODINU SA 1. IZMJENAMA I DOPUNAMA PROGRAMA OPĆINE CESTICA ZA 2021. GODINU**

Predsjednik vijeća otvara točku 2. i daje riječ načelniku.

Načelnik ukratko objašnjava kako su prema 1. izmjenama i dopunama prihodi poslovanja planirani 24.882.500,00 kn, no došlo je do smanjenja za 2.504.215,97 te se 2. izmjenama i dopunama prihodi 22.378.284,03 kn. Do smanjenja je došlo prvenstveno radi toga jer nisu dobiveni svi planirani projekti. Najviše je došlo do povećanja intelektualnih usluga iz razloga što su se pripremali razni projekti i izrađivala se projektna dokumentacija za mnoge projekte (projektiranje propusta u Brezju Dravskom, energetska obnova vatrogasnih domova i društvenih domova, dokumentacija za objekt u Jarkima, idejni projekt za NK Polet Cestica, izrada idejnog projekta za skretač u Cestici kod Metssa, oborinska odvodnja Dravske i Gajeve ulice, doprojektiranje projekta Kampa i Autokampa…) a povećala se i stavka elektronski mediji za 35.000,00 kn. Sva ostala povećanja su detaljno opisana u Obrazloženju koje je sastavni dio ove točke.

Predsjednik vijeća otvara raspravu.

Vijećnik Žarko Rodeš govori o tome kako se iz ovog dokumenta vidi ''transparentnost'' Općine te da je taj dokument sramotan za općinske vijećnike. Nije da se on ne slaže sa rebalansom, no ne na takav način te ga iz tog razloga neće ni podržati. Načelnik mu odgovara da je dokument prezentiran po Zakonu i kao što zna od prije uvijek se na trećoj razini daje na uvid te se tako i objavljuje.

Nitko se više ne javlja za raspravu.

Predsjednik vijeća zatvara raspravu po točci 1. dnevnog reda i daje 2. Izmjene i dopune Proračuna Općine Cestica za 2021. godinu sa 1. izmjenama i dopunama Plana razvojnih programa Općine Cestica za 2021. godinu te 1. Izmjenama i dopunama Programa održavanja komunalne infrastrukture na području Općine Cestica za 2021. godinu, kao i 1. Izmjenama i dopunama Programa gradnje objekata i uređaja komunalne infrastrukture za 2021. godinu na usvajanje. Od 11 vijećnika/ca, 2 vijećnika glasaju protiv i 9 vijećnika/ce glasaju za. Predsjednik vijeća konstatira da su 2. Izmjene i dopune Proračuna Općine Cestica za 20201. godinu sa Programima **usvojeni većinom glasova**.

**Točka 2.**

**PROGRAM UTROŠKA ŠUMSKOG DOPRINOSA U 2022. GODINI**

Predsjednik vijeća otvara točku 2. i moli pročelnicu za objašnjenje.

Objašnjavam kako je to jedan od Programa koji se po zakonu mora donositi pojedinačno uz Proračun te o tome obavijestiti nadležno tijelo. U 2022. godini planiran je šumski doprinos u iznosu od 50.000,00 kn, a sredstva će se koristiti za održavanje komunalne infrastrukture.

Predsjednik vijeća otvara raspravu.

Vijećnik Ivan Hohnjec govori o tome kako je dosta općina ukinulo taj doprinos te treba razmisliti o tome da ga i mi ukinemo jer ionako nije to neki iznos kroz godinu.

Nitko se više ne javlja za raspravu, te daje Program utroška šumskog doprinosa u 2022. godini na usvajanje.

Od 11 vijećnika/ca, svi glasaju za. Predsjednik vijeća konstatira da je Program utroška šumskog doprinosa u 2022. godini **usvojen jednoglasno**.

**Točka 3.**

**ODLUKA O 2. IZMJENAMA I DOPUNAMA ODLUKE O KOEFICIJENTIMA ZA OBRAČUN PLAĆE SLUŽBENIKA I NAMJEŠTENIKA U JEDINSTVENOM UPRAVNOM ODJELU OPĆINE CESTICA**

Predsjednik vijeća otvara točku 3. te daje riječ načelniku.

Načelnik objašnjava kako se sve više poslova svaljuje na službenike pa se i obujam posla povećava i zato predlaže povećanje koeficijenata za tri radna mjesta i to za referenta za računovodstvo i financije – glavni računovođa koji je ujedno i imenovan za lokalnog koordinatora, za komunalnog redara kojemu bi se sada koeficijent izjednačio sa ostalim koeficijentima za SSS i za Višeg referenta koji ima sve više izvješćivanja po prijavljenim projektima.

Predsjednik vijeća otvara raspravu.

Vijećnik Žarko Rodeš postavlja pitanje da li smo ovim izmjenama i dopunama dodali još jedno radno mjesto? Načelnik odgovara da ne uvodimo novo radno mjesto jer u našem Pravilniku o unutarnjem redu imamo na Referentu za računovodstvo i financije 2 izvršioca, a tako i ostaje. Vijećnik Žarko Rodeš nadalje predlaže da se onda napravi nova tablica tako da bude preglednije i jasnije svima. Načelnik dodaje da je prije spomenutim Pravilniko sve riješeno.

Nitko se više ne javlja za raspravu.

Predsjednik vijeća zatvara raspravu po točci 3. dnevnog reda, i daje Odluku o 2. izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu Općine Cestica na usvajanje. Od 11 vijećnika/ca, svi vijećnici/ce glasaju za. Predsjednik vijeća konstatira da je Odluka o 2. izmjenama i dopunama Odluke o koeficijentima za obračun plaće službenika i namještenika u Jedinstvenom upravnom odjelu Općine Cestica **usvojena jednoglasno.**

**Točka 4.**

**ODLUKA O POKRETANJU INICIJATIVE ZA OSNIVANJE TURISTIČKE ZAJEDNICE NA PODRUČJU OPĆINA CESTICA, DONJA VOĆA, KLENOVNIK, MARUŠEVEC, PETRIJANEC I VINICA**

Predsjednik vijeća otvara točku 4. te daje riječ načelniku.

Načelnik objašnjava kako je Općina Cestica već nekoliko godina težila tome da otvori turističku zajednicu, no sami je nismo mogli otvoriti, a sada bi se šest općina udružilo i osnovalo Turističku zajednicu ''Sjever Zagorja''. Sve općine su se složile da sjedište bude u Općini Cestica, a predsjednik TZ će biti načelnik, svake godine druge općine, s time da je Općina Cestica prva na redu. O tome smo prije svega obavijestili TZ Varaždinske županije i na razini RH, a oni pozdravljaju našu ideju te će nas i financijski poduprijeti. 100.000,00 bi došlo sredstava iz države, 100.000,00 od nas općina i 100.000,00 od članarina. Općine su se dakle složile i kao potvrda toga mora svaka na svom vijeću donijeti ovu Odluku. Predlaže da se donese takva Odluka.

Predsjednik vijeća otvara raspravu.

Vijećnik Josip Cestar pozdravlja tu ideju i prilika je to koja se treba iskoristiti. Do sada smo dosta zaostajali u turističkom smislu od ostalih općina, u zadnje vrijeme su počeli sa radom privatni investitori sa kućama za odmor, no na ovaj način će se moći iskoristiti sredstva i to će biti pravi motivacijski faktor za pokretanjem turizma u pravom smislu. Iskreno se nada da će to biti od velike koristi općinama za razvojem turizma na njihovom području.

Nitko se više ne javlja za raspravu, te daje Odluku o pokretanju inicijative za osnivanje Turističke zajednice na području općina Cestica, Donja Voća, Klenovnik, Maruševec, Petrijanec i Vinica na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o pokretanju inicijative za osnivanje Turističke zajednice na području općina Cestica, Donja Voća, Klenovnik, Maruševec, Petrijanec i Vinica **usvojena jednoglasno**.

Prije samog kraja 5. sjednice općinski načelnik obavještava Općinsko vijeće da se od dana 10. srpnja 2020. godine kada je dobivena Odluka Državnog ureda za reviziju, Područnog ureda Varaždin počela provoditi revizija učinkovitosti upravljanja komunalnom infrastrukturom u jedinicama lokalne samouprave na području Varaždinske županije. Revizija se provodila sve do dana 05. studenog 2021. godine kada je dobiveno Izvješće o obavljenoj reviziji uz nalaz za Općinu Cestica koji je DJELOMIČNO UČINKOVIT ( utvrđene su nepravilnosti i propusti u vezi sa evidentiranjem i vođenjem podataka o komunalnoj infrastrukturi, normativnim uređenjem te funkcioniranjem sustava nadzora) sa preporukama o poboljšanju istog.

Predsjednik vijeća i općinski načelnik svima čestitaju Čestit Božić i Sretnu Novu godinu 2022.

Predsjednik vijeća zahvaljuje vijećnicima/cama na dolasku te zaključuje 5. sjednicu Općinskog vijeća Općine Cestica.

Sjednica završila u 19:49 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

 Darko Majhen, mag.pol.